C 369/2

Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2021/C 369/02)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O STANDARDNOJ IZMJENI KOJOM SE MIJENJA JEDINSTVENI DOKUMENT

„Cava”

PDO-ES-A0735-AM10

Datum obavijesti: 25. lipnja 2021..

OPIS I RAZLOZI ODOBRENE IZMJENE

1. Uvođenje uvjeta za vinograde u kojima se uzgaja grožđe za proizvodnju vina „Guarda Superior”

OPIS

Utvrđuju se sljedeći zahtjevi: vinogradi koji se upotrebljavaju za proizvodnju vina Cava „Guarda Superior” („Reserva”, „Gran Reserva” i „Paraje Calificado”) moraju biti certificirani kao ekološki, s prijelaznim razdobljem od pet godina potrebnim za stjecanje ekološkog statusa, a vinograd mora biti star najmanje 10 godina.

Izmijenjen je odjeljak 3.a. specifikacije. Izmjena se odnosi na točku 5.(a) [sic] jedinstvenog dokumenta.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Specifična klima u regiji Cava, koju karakteriziraju čimbenici kao što su kišne padaline, umjerene temperature i sunce, omogućuje uzgoj vinove loze u skladu s pravilima o ekološkoj poljoprivredi, čime se povećava biološka raznolikost okolnog područja. Osim toga, potrošači sve više traže ekološke proizvode koji se proizvode na održiv način, poštujući okolno područje, krajolik i okoliš.

Uzimajući u obzir prethodno navedeno, zbog činjenice da vrhunski segment proizvodnje dolazi isključivo iz vinograda koji su klasificirani kao ekološki, Cava ima prednost nad svojim izravnim konkurentima u proizvodnji pjenušavih vina diljem svijeta, koji će teže postići ekološki status, uglavnom zbog prirodnih klimatskih uvjeta zemljopisnih područja na kojima se nalaze.

Velikodušno petogodišnje prijelazno razdoblje utvrđeno je kako bi se svim subjektima omogućilo da provedu sve prilagodbe koje smatraju potrebnima i olakšao proces prilagodbe u smislu proporcionalnosti, nižih troškova i jednakosti.

Vinograd star 10 godina ima korijenski sustav koji je dovoljno razvijen kako bi vinova loza mogla izdržati fluktuacije kišnih padalina koje karakteriziraju lokalnu klimu. Nakon 10 godina proizvodnja vinove loze smatra se redovitom te će vinogradar i vinarija tijekom niza godina pratiti kvalitetu i potencijal grožđa, što će im omogućiti da odluče je li grožđe prikladno za proizvodnju vina Cava s dugim vremenom starenja.

2. Produljenje minimalnog vremena starenja za vina Cava „Reserva”

OPIS

Minimalno vrijeme starenja vina Cava „Reserva” produljeno je s 15 na 18 mjeseci.

Izmijenjen je odjeljak 3.b.3. specifikacije. Jedinstveni dokument ostaje nepromijenjen.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Cilj je da se vinu Cava „Reserva” omogući dulje vrijeme starenja i veća kvaliteta, čime će se dodatno razlikovati od segmenta proizvoda „Guarda”.

3. Uspostava manjih zemljopisnih jedinica (zone i podzone) i razgraničenje zona „Paraje Calificado”

OPIS

Zemljopisno područje oznake izvornosti Cava podijeljeno je na sljedeća manje zemljopisne jedinice: ZONE, PODZONE I ZONE „PARAJE CALIFICADO” („CAVA S PRIHVATLJIVOG JEDINSTVENOG PODRUČJA”). Zone „paraje calificado” već su bile predviđene u specifikaciji, ali ona sada sadržava popis zona koje su već priznate, kao i njihovo točno razgraničenje.

Izmijenjen je odjeljak 4. specifikacije. Izmjena se odnosi na točku 6. jedinstvenog dokumenta.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Jedan od čimbenika koji omogućuje veće priznanje vrijednosti vina i njegovu lakšu prepoznatljivost jest njegovo podrijetlo. Stoga se smatralo potrebnim podijeliti područje oznake izvornosti Cava na zone kako bi se potrošačima i tržištu olakšalo utvrđivanje podrijetla vina Cava koje konzumiraju, čime bi se proizvodu dala dodana vrijednost.

Stoga je podjela po zonama zamišljena kao znak vrijednosti i kvalitete za vinarije koje žele sudjelovati. Navođenje zone na oznaci stoga je dobrovoljno.

Postoje tri razine zona. Na prvoj su razini zone podijeljene prema širokim klimatskim i zemljopisnim obilježjima koja se temelje na konfiguraciji oznake izvornosti, što dovodi do podjele na tri različite zone. Druga razina sastoji se od podzona koje se moraju definirati prema posebnim klimatskim, orografskim, povijesnim značajkama ili karakteristikama ljudi koji u njima žive te koje opravdavaju njihovu podjelu. Naposljetku, treća je razina „Paraje Calificado” koja se definira identifikacijom parcela koje obuhvaća. Obilježja tla, klime i uzgoja moraju se razlikovati od značajki okolnog područja.

4. Ograničenje najvećeg prinosa vinograda za vina Cava „Guarda Superior”

OPIS

Utvrđeno je da najveći prinos vinograda za proizvodnju vina Cava „Guarda Superior” („Reserva”, „Gran Reserva” i „Paraje Calificado”) mora iznositi 10 000 kg/ha.

Izmijenjen je odjeljak 5. specifikacije. Izmjena se odnosi na točku 5.(b) [sic] jedinstvenog dokumenta.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Jasno je da je riječ o mjeri usmjerenoj na kvalitetu, čiji je cilj da se o vinogradu brine i njime upravlja na način kojim se dobiva najkvalitetnije grožđe s višim koncentracijama šećera. Manji prinosi znače da su vina proizvedena od tog grožđa uravnoteženija, s višim očekivanim razinama kiselosti i većom očekivanom alkoholnom jakošću s većim udjelom šećera. Ti su čimbenici idealni za vina s dugim vremenom starenja. Postupci obrade tla i uzgoja morat će se prilagoditi nižim razinama proizvodnje kako bi vina koja se tako dobivaju bila uravnoteženija, čime će se smanjiti stres vinove loze.

5. Uspostava registra vinograda „Guarda Superior”

OPIS

Uspostavljen je poseban registar vinograda čije je grožđe prikladno za proizvodnju vina Cava „Guarda Superior” („Reserva”, „Gran Reserva” i „Paraje Calificado”). Također su utvrđeni uvjeti za registraciju i posljedice nesukladnosti.

Izmijenjeni su odjeljci 3.a. i 8.b.i. specifikacije. Jedinstveni dokument ostaje nepromijenjen.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Potrebno je omogućiti identifikaciju vinograda koji ispunjavaju utvrđene zahtjeve za proizvodnju vina Cava „Guarda Superior” te olakšati kontrolu certificiranja proizvoda. Cilj je isto tako poticati specijalizaciju u vinogradarskoj fazi, tj. na samom izvoru, kao i posvećenost uzgoju vinove loze „Guarda Superior” i aspektima kvalitete te loze. To znači i da će se rezidba, gnojidba, obrada tla, berba i drugi postupci uzgoja temeljiti na dobivanju kvalitetnog grožđa – posebno za proizvodnju pjenušavog vina Cava, s naglaskom na aspektima koji zadovoljavaju potražnju vinarija za osnovnim vinima s dugim vremenom starenja – te kiselosti, alkoholne jakosti i drugih svojstava koja se zahtijevaju u skladu s pravilima o vinima Cava s oznakom ZOI.

Dodatni je cilj uspostaviti bolju povezanost vinograda, vinogradara, enologa, vinarije i proizvoda koji će se dobiti.

6. Uvođenje zahtjeva u pogledu odvojenog rukovanja grožđem i vinom „Guarda Superior”

OPIS

Kao zahtjev za proizvodnju vina Cava „Guarda Superior” („Reserva”, „Gran Reserva” i „Paraje Calificado”) utvrđeno je sljedeće: u okviru postupka praćenja proizvodnje zaštićenog proizvoda, kad grožđe iz vinograda „Guarda Superior” dođe do vinarije, mora se istovariti odvojeno od ostatka grožđa kako bi se označilo kao „Guarda Superior” i „Reserva”, „Gran Reserva” ili „Paraje Calificado”.

Isto tako, da bi se moglo označiti kao „Guarda Superior” i „Reserva”, „Gran Reserva” ili „Paraje Calificado”, osnovno vino koje se upotrebljava za vino Cava „Guarda Superior” mora se proizvoditi, razvrstati i nuditi na prodaju u vinariji odvojeno od ostatka osnovnog vina koje je općenito namijenjeno vinima Cava.

Izmijenjen je odjeljak 8.b.iii. specifikacije. Jedinstveni dokument ostaje nepromijenjen.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Zahtjevi utvrđeni za vinograde, odnosno posebna registracija, certificiranje ekološke proizvodnje, minimalna starost od 10 godina i smanjenje prinosa, čimbenici su koji moraju dovesti do diferencijacije, čime se Cava „Guarda Superior” izdvaja u pogledu kvalitete.

Zbog toga se smatra da je grožđe uzgojeno na tim parcelama potrebno brati odvojeno od grožđa uzgojenog na parcelama koje ne ispunjavaju te zahtjeve. Tako se pri utovaru u prikolice grožđe s označenih parcela „Guarda Superior” ne smije pomiješati s grožđem s parcela koje nisu klasificirane kao „Guarda Superior”. Stoga se u vinariji grožđe mora odvojeno istovarivati u različite posude kako bi se osigurala sljedivost i odvojena prerada grožđa.

Budući da se grožđe mora istovariti odvojeno i u različite posude u vinariji, cijeli postupak proizvodnje osnovnog vina, njegovo razvrstavanje i stavljanje na tržište moraju se provesti odvojeno, čime se osigurava sljedivost od vinograda do konačnog dobivanja osnovnog vina Cava. Miješanje vina iz segmenta „Guarda Superior” s vinima iz segmenta „Guarda” nije dopušteno. Ako dođe do miješanja, mješavina će se smatrati vinom iz segmenta Guarda.

7. Uvođenje posebnog čepa za tiražu za vina Cava „Guarda Superior”

OPIS

Utvrđeno je da čepovi koji se upotrebljavaju za boce namijenjene vinu s oznakama „Guarda Superior” i „Reserva”, „Gran Reserva” i „Paraje Calificado” moraju biti označeni na odgovarajući način.

Izmijenjen je odjeljak 8.b.iii. specifikacije. Jedinstveni dokument ostaje nepromijenjen.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Radi sljedivosti i kako bi se osiguralo praćenje starenja, ključno je omogućiti razlikovanje serija boca s vinom Cava u segmentu „Guarda Superior” koje su u postupku starenja od boca s vinom Cava u segmentu „Guarda”. Stoga je obvezno da krunski čepovi na bocama s vinom Cava koje se proizvodi s osnovnim vinom iz segmenta „Guarda Superior” nose posebnu oznaku.

Ta oznaka omogućit će službama koje nadziru sukladnost praćenje serija tijekom postupka proizvodnje te provjeru zaliha i starenja boca fizičkim prebrojavanjem i ocjenom različitih izjava koje subjekt mora dati.

8. Ograničenje u pogledu datuma tiraže za vina Cava „Guarda Superior”

OPIS

Za vina koja imaju pravo na oznaku „Guarda Superior” („Reserva”, „Gran Reserva” i „Paraje Calificado”) tiraža se mora provesti nakon 1. siječnja godine koja slijedi nakon odgovarajuće berbe.

Izmijenjen je odjeljak 8.b.iv. specifikacije. Jedinstveni dokument ostaje nepromijenjen.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Cilj proizvodnog postupka je isporučiti vrhunska osnovna vina („Guarda Superior”) izraženijeg karaktera, izbjegavajući potrebu za intervencijama u vinariji ili enološkim postupcima koji mogu negativno utjecati na kvalitetu.

9. Promjena stajališta o zahtjevu u pogledu godine berbe za vina Cava „Paraje Calificado” i izmjena ograničenja kretanja vina u vodoravnom („en rima”) ili preokrenutom („en punta”) položaju

OPIS

Zahtjev da Cava „Paraje Calificado” nosi naznaku godine berbe premješten je iz odjeljka 8.b.iv. specifikacije proizvoda u odjeljak 8.b.vii., što je odgovarajuće mjesto za taj zahtjev s obzirom na to da se odnosi na označivanje.

Isto tako, zahtjev prema kojem se vina Cava „Paraje Calificado” i „Gran Reserva” ne smiju nuditi na prodaju u vodoravnom („en rima”) ili preokrenutom („en punta”) položaju premješten je u odjeljak 8.b.x., što je odgovarajuće mjesto, jer se taj odjeljak odnosi na kretanje proizvoda.

Izmijenjeni su odjeljci 8.b.iv., 8.b.vii. i 8.b.x. specifikacije. Jedinstveni dokument ostaje nepromijenjen.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Izmjene predstavljaju urednička poboljšanja: tekst u specifikaciji izmijenjen je radi veće jasnoće i dosljednosti.

10. Uvođenje uvjeta uporabe manjih zemljopisnih jedinica (zona, podzona i „Paraje Calificado”) kod označivanja

OPIS

Opisano je kako se i pod kojim uvjetima manje zemljopisne jedinice mogu upotrebljavati u prezentiranju vina Cava.

Dodaje se točki 8.b.vi. specifikacije proizvoda. Jedinstveni dokument ostaje nepromijenjen.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Budući da su ovoj izmjeni specifikacije zone i podzone dodane kao manje zemljopisne jedinice, potrebno je urediti kako se ti nazivi mogu upotrebljavati u prezentiranju vina Cava.

11. Uvođenje obveze navođenja godine berbe na vinu Cava „Reserva”

OPIS

Obveza navođenja godine berbe na oznaci vina „Cava”, koja se već primjenjuje na vina Cava „Gran Reserva” i „Cava de Paraje”, proširuje se na vina Cava s oznakom „Reserva”.

Izmijenjen je odjeljak 8.b.vii. specifikacije. Izmjena se odnosi na točku 9. jedinstvenog dokumenta.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Navođenje godine berbe smatra se obveznim ne samo za vina Cava „Gran Reserva” i „Paraje Calificado” nego i ona s oznakom „Reserva”. Stoga se u cijelom segmentu „Guarda Superior” na oznaci mora navesti godina berbe. Cilj je te mjere predstaviti proizvode u segmentu „Guarda Superior”, ističući različite godine berbe, kao što je uobičajena praksa s velikim vinima drugih oznaka te s oznakom izvornosti Cava.

12. Stvaranje segmenata proizvoda „Guarda” i „Guarda Superior”

OPIS

Segmentacija uključuje razlikovanje dvaju glavnih segmenata proizvoda unutar oznake kvalitete „Cava”.

Segment proizvoda s oznakom „Guarda” zadržava postojeća proizvodna svojstva vina Cava, dok je novi segment „Guarda Superior” stvoren kako bi se vinima Cava obuhvatile oznake „Reserva”, „Gran Reserva” i „Paraje Calificado”.

Izmijenjen je odjeljak 8.b.vii. specifikacije. Izmjena se odnosi na točku 9. jedinstvenog dokumenta.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Uvedena je jasnija diferencijacija između različitih vrsta proizvoda i raspona utvrđenih u specifikaciji za vino Cava s oznakom ZOI. Time se potrošaču olakšava utvrđivanje značajki kvalitete koje definiraju svaku od tih vrsta i raspona. Ovim se prijedlogom utvrđuju nova pravila o kvaliteti i označivanju za svaku vrstu proizvoda kako bi se olakšala identifikacija i razlikovanje svake kategorije.

13. Uvođenje novih pečata

OPIS

Utvrđeno je da izrazi „Guarda” ili „Guarda Superior” moraju biti navedeni na pečatima, zajedno s podrijetlom ili manjom zemljopisnom jedinicom. Budući da su na oznaci navedene manje zemljopisne jedinice, kao i izrazi „Guarda” ili „Guarda Superior”, obvezna je upotreba odgovarajućeg pečata.

Izmijenjen je odjeljak 8.b.viii. specifikacije. Jedinstveni dokument ostaje nepromijenjen.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Mora se uvesti novi dizajn numeriranog kontrolnog pečata kako bi se potrošačima olakšalo prepoznavanje razlike između dvaju segmenata, „Guarda” i „Guarda Superior” te, prema potrebi, manje zemljopisne jedinice. Svrha je potrošačima pružiti jasnije informacije, prije svega jamstvo koje pruža pečat vina Cava s oznakom ZOI.

14. Uvođenje pojma „integralni proizvođač”

OPIS

Uvodi se novi posebni izraz kako bi se opisala kategorija vinarija čiji cijeli ciklus proizvodnje uključuje 100 % postupka prešanja i proizvodnje vina koji se obavlja interno, u njihovim vlastitim prostorima.

Specifikaciji se dodaje Prilog 8.b.ix. o pojmu „integralni proizvođač”. Izmjena se odnosi na točku 9. jedinstvenog dokumenta.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Osmišljena je posebna oznaka za svaku vinariju. Stavlja se na bocu i čini dio oznaka na boci, čime se potrošačima omogućuje identifikacija onih vinarija koje u svojim prostorima proizvode 100 % svojeg osnovnog vina. Cilj je omogućiti diferencijaciju kako bi potrošači mogli razlikovati proizvode ne prema njihovoj vrsti, nego prema vrsti vinarije i njezinu modelu proizvodnje, što se u određenim krugovima potrošača povezuje s izraženijim zanatskim pristupom proizvodnji te se stavlja u vezu s određenim područjem, tj. aspektima koji se mogu povezati s kvalitetom. Njome se također osigurava zaštita i priznanje te vrste proizvođača u okviru oznake izvornosti.

15. Pojašnjenje o obveznim izjavama

OPIS

Unutarnja pravila o oznaci izvornosti dodana su kao opravdanje zahtjeva da registrirani subjekti podnose izjave Regulatornom odboru.

Izmijenjen je odjeljak 8.b.xi. specifikacije. Jedinstveni dokument ostaje nepromijenjen.

Riječ je o standardnoj izmjeni jer se smatra da ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI

Potrebno je ojačati vezu između gospodarskih subjekata i unutarnjih pravila o oznaci izvornosti te uvesti strogu obvezu poštovanja tih pravila kako bi se osigurala bolja kontrola zaštićenog proizvoda u kontekstu proizvodnje.

JEDINSTVENI DOKUMENT

1. Naziv proizvoda

Cava

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

5. Kvalitetno pjenušavo vino

4. Opis vina

Kvalitetno pjenušavo vino

Sažet tekstualni opis

Cava – bijelo ili rosé vino: čista i svijetla vina koja kontinuirano ispuštaju ugljikov dioksid u obliku malih zrnastih mjehurića. Boja bijelog vina Cava kreće se od blijedožute do slamnatožute boje; boja rosé vina Cava razlikuje se po intenzitetu, uz iznimku rosé vina ljubičaste boje. Cava se odlikuje karakterističnim voćnim, blago kiselim, svježim i uravnoteženim aromama, uz note kvasca koje se osjete u nosu.

Cava „Gran Reserva” – bijelo ili rosé vino: uravnotežena vina, s notama zrelog voća i prženih orašastih plodova, sa složenim i čistim aromama i tragovima koji potvrđuju dugotrajan kontakt s vinskim talogom.

Cava „Paraje Calificado” – bijelo ili rosé vino: složene arome sa savršeno pomiješanim notama minerala s određenog područja te prženih orašastih plodova. Na nepcu se osjeća savršena strukturna uravnoteženost, kremoznost i kiselost.

Kad je riječ o analitičkim parametrima, čije granične vrijednosti nisu navedene u ovom jedinstvenom dokumentu, primjenjivat će se relevantno zakonodavstvo EU-a.

Opća analitička svojstva

Najveća ukupna alkoholna jakost (u % volumnog udjela):

—

Najmanja stvarna alkoholna jakost (u % volumnog udjela):

10,8

Najmanja ukupna kiselost:

5 g/l, izraženo kao vinska kiselina

Najveći sadržaj hlapljivih kiselina (u miliekvivalentima po litri):

10,83

Najveći ukupni sadržaj sumporova dioksida (u miligramima po litri):

160

5. Postupci proizvodnje vina

5.1. Osnovni enološki postupci

Osnovni enološki postupak

Osnovno vino za vino Cava smije se proizvoditi samo od soka iz prvog tiještenja, uz maksimalan prinos od 1 hl mošta/vina za svakih 150 kg grožđa. Ovisno o području, upotrebljava se zdravo grožđe s najmanjim sadržajem prirodnog alkohola od 8,5 % vol. ili 9 % vol. Osnovna vina proizvode se isključivo od soka iz tiještenja, a ne od drugih dijelova grožđa; pri proizvodnji rosé vina, najmanje 25 % grožđa moraju činiti sorte crnog grožđa.

Pri proizvodnji vina Cava „Paraje Calificado”:

— najveći prinos pri ekstrakciji iznosi 0,6 hl mošta za svakih 100 kg grožđa,

— zabranjeno je sljedeće: umjetno povećavati jačinu prirodnog alkohola mošta i/ili osnovnog vina, dokiseljavati i uklanjati boju,

— najmanji ukupni sadržaj kiselosti osnovnog vina iznosi 5,5 g/l (5 g/l za druga vina Cava),

— najviša pH-vrijednost osnovnog vina iznosi 3,3 (3,4 za druga vina Cava).

Postupak uzgoja

Smatra se da se na vinogradarskim parcelama proizvodi grožđe pogodno za proizvodnju vina Cava od treće sezone uzgoja odobrene sorte. Gustoća nasada iznosi od 1 500 do 3 500 trsova po hektaru, uz primjenu tradicionalnog račvastog sustava uzgoja ili uzgoja u sustavu stupova i nosača.

Grožđe koje se upotrebljava u proizvodnji vina s oznakom „Reserva”, „Gran Reserva” i „Paraje Calificado” mora potjecati iz vinograda koji su stari najmanje 10 godina i koje je nadležno tijelo certificiralo kao ekološke.

5.2. Najveći prinosi

1. Cava 12 000 kg grožđa po hektaru

2. 80 hl po hektaru

3. Cava „Paraje Calificado” 8 000 kg grožđa po hektaru

4. 48 hl po hektaru

5. Cava „Reserva” i „Gran Reserva” 10 000 kg grožđa po hektaru

6. 66,66 hl po hektaru

6. Razgraničeno zemljopisno područje

Zemljopisno područje na kojem se može uzgajati grožđe i proizvoditi osnovno vino i vino Cava smješteno je u granicama općina nabrojanih u nastavku, koje su u tekstu navedene prema pokrajinama:

— Álava: Laguardia, Moreda de Álava i Oyón.

— Badajoz: Almendralejo.

— Barcelona: Abrera, Alella, Artés, Avinyonet del Penedès, Begues, Cabrera d’Igualada, Cabrils, Canyelles, Castellet i la Gornal, Castellvi de la Marca, Castellvi de Rosanes, Cervelló, Corbera de Llobregat, Cubelles, El Masnou, Font-Rubí, Gelida, La Granada, La Llacuna, La Pobla de Claramunt, Les Cabanyes, Martorell, Martorelles, Masquefa, Mediona, Mongat, Odena, Olérdola, Olesa de Bonesvalls, Olivella, Pacs del Penedès, Piera, Els Hostelets de Pierola, El Pla del Penedès, Pontons, Premià de Mar, Puigdalber, Rubí, Sant Cugat Sesgarrigues, Sant Esteve Sesrovires, Sant fost de Campsentelles, Vilassar de Dalt, Sant Llorenç d’Hortons, Sant Martí Sarroca, Sant Pere de Ribes, Sant Pere de Riudevitlles, Sant Quintí de Mediona, Sant Sadurní d’Anoia, Santa Fe del Penedès, Santa Margarida i els Monjos, Santa Maria de Martorelles, Santa Maria de Miralles, Sitges, Subirats, Teià, Tiana, Torrelavit, Torrelles de Foix, Vallbona d’Anoia, Vallirana, Vilafranca del Penedès, Vilanova i la Geltrú i Vilobí del Penedès.

— Girona: Blanes, Capmany, Masarac, Mollet de Perelada i Perelada. La Rioja: Alesanco, Azofra, Briones, Casalarreina, Cihuri, Cordovín, Cuzcurrita de Rio Tirón, Fonzaleche, Grávalos, Haro, Hormilla, Hormilleja, Nájera, Sajazarra, San Asensio, Tirgo, Uruñuela i Villalba de Rioja.

— Lleida: Lleida, Fulleda, Guimerà, L’Albi, L’Espluga Calva, Maldà, Sant Martí de Riucorb, Tarrés, Verdú, El Vilosell i Vinaixa.

— Navarra: Mendavia i Viana.

— Tarragona: Aiguamurcia, Albinyana, Alió, Banyeres del Penedès, Barberà de la Conca, Bellvei, Blancafort, Bonastre, Bràfim, Cabra del Camp, Calafell, Creixell, Cunit, El Catllar, El Pla de Santa Maria, El Vendrell, Els Garidells, Figuerola del Camp, Els Pallaresos, La Bisbal del Penedès, La Nou de Gaià, L’Arboç, La Riera de Gaià, La Secuita, L’Espluga de Francolí, Llorenç del Penedès, Masllorenç, Montblanc, Montferri, El Montmell, Nulles, Perafort, Pira, Puigpelat, Renau, Rocafort de Queralt, Roda de Berà, Rodonyà, Salomó, Sant Jaume dels Domenys, Santa Oliva, Sarral, Solivella, Vallmoll, Valls, Vespella, Vilabella, Vila-rodona, Vilaseca de Solcina, Vilaberd i Vimbodí.

— Valencia: Requena.

— Zaragoza: Ainzón i Cariñena.

Za to cijelo područje uspostavljene su tri zone („COMTATS DE BARCELONA”, „VALLE DEL EBRO” i „VIÑEDOS DE ALMENDRALEJO”); prve dvije podijeljene su na podzone; „parajes calificados” također se mogu razgraničiti. Sve su manje zemljopisne jedinice.

7. Glavne sorte vinove loze

CHARDONNAY

GARNACHA TINTA

MACABEO – VIURA

PARELLADA

PINOT CRNI

TREPAT

XARELLO

8. Opis povezanosti

a) Prirodni i ljudski čimbenici

PRIRODNI ČIMBENICI: tla su najvećim dijelom vapnenačka, nisu vrlo pješčana i uglavnom imaju osnovu od gline. Najčešće imaju nizak sadržaj organskog materijala i nisu vrlo plodna.

Područje ima općenite značajke uobičajene za Sredozemlje: iznimno duga ljeta s velikim brojem sunčanih sati i visokim temperaturama tijekom proljeća i ljeta, ali i s velikim razlikama u temperaturi koje omogućuju grožđu, uključujući sorte s duljim ciklusima, da dobro dozrije. Osim toga, nema velikih količina kišnih padalina te su one loše raspoređene po godišnjim dobima, što znači da tijekom razdoblja rasta biljaka nema mnogo kiše i relativna vlažnost iznimno je niska. Zbog toga dolazi do izraženog nedostatka vode, posebno tijekom faze dozrijevanja. Sredozemna klima na tom području kreće se od blaže klime na obali zbog blizine mora do oštrije kontinentalne klime u unutrašnjosti s hladnim zimama i vrućim ljetima. Prosječna godišnja količina kiše iznosi 500 mm, pri čemu najviše kiše ima u jesen i proljeće. Iznimno je vedro te u prosjeku ima oko 2 500 sunčanih sati, što grožđu omogućuje pravilno dozrijevanje.

LJUDSKI ČIMBENICI: u drugoj polovini 19. stoljeća različite vinogradarske obitelji započele su proizvodnju pjenušavih vina u ruralnim predjelima pokrajine Barcelona primjenjujući metodu koja se tada nazivala metodom champenoise u kojoj se druga fermentacija, tijekom koje nastaju mjehurići, odvija u boci. Prve boce vina Cava proizvedene su 1872. u općini Sant Sadurní d’Anoia. Nakon tiraže, boce pjenušavog vina skladištene su u podzemnim spiljama u kojima su razina relativne vlažnosti i temperatura okoline koja je iznosila oko 13/15oC tijekom cijele godine pridonosile uklanjanju vibracija, koje je potrebno izbjegavati u proizvodnji kvalitetnih pjenušavih vina. To su idealni uvjeti u kojima se može pravilno provesti druga fermentacija i postupak starenja pjenušavih vina. S vremenom je riječ cava, koja je označavala mjesto na kojem se skladište boce pjenušavog vina radi starenja, dala naziv samom vinu. Sorte grožđa koje se najviše uzgajaju jesu: Macabeo, Xarel•lo i Parellada, koje čine 85 % sorti koje se upotrebljavaju u proizvodnji vina Cava. Te su tri sorte u različitim udjelima uvijek prisutne u osnovnim vinima s razgraničenog zemljopisnog područja. Mala gustoća nasada trsova, od 1 500 do 3 500 biljaka po hektaru, pridonosi poboljšanju kvalitete osnovnog vina. Osim toga, ograničena količina kišnih oborina na tom području i račvasti sustav uzgoja ili uzgoj u sustavu stupova i nosača osiguravaju umjerenu količinu produktivnih pupova, čime se najveći prinos po hektaru ograničuje na 12 000 kg. Osim toga, osnovno vino može se proizvoditi samo od soka iz prvog tiještenja, s najviše 100 l mošta na svakih 150 kg grožđa; uz postupno dozrijevanje koje uključuje odvojenu berbu različitih sorti, s potencijalnom razinom alkohola u osnovnom vinu od 9,5 do 11,5 % vol., ukupnom kiselošću većom od 5 g/l i analitičkim pokazateljima koji jamče zdravlje usjeva. Omjer između jabučne i vinske kiseline mora iznositi otprilike jedan prema jedan, a uvjeti proizvodnje koji omogućuju spori razvoj druge fermentacije, kao i međudjelovanje vina i kvasca (autoliza) koje daje nježne arome tim vinima, omogućuju nastanak jedinstvenih organoleptičkih svojstava.

b) Detaljne informacije o kvaliteti ili značajkama proizvoda

Kad završi proces proizvodnje, pri čemu se druga fermentacija i starenje odvijaju u boci u dodiru s talogom, vina Cava s oznakom ZOI imaju sadržaj alkohola od 10,8 do 12,8 % vol. Vino Cava odlikuje se niskom pH-vrijednošću (od 2,8 do 3,4) pa vino s vremenom stari na pravilan način, čime se smanjuje rizik od štetne oksidacije. Riječ je o vinima s niskom razinom glukonske kiseline, što dokazuje da je upotrijebljeno zdravo grožđe.

c) Uzročna povezanost zemljopisnog područja i karakteristika proizvoda

Tla u kombinaciji s relativno blagom i suhom klimom u kasno ljeto i jesen omogućuju ispravan razvoj grožđa, posebno u fazama koje prethode njihovoj berbi, što omogućuje različitim odobrenim sortama dozrijevanje u različitim razdobljima te proizvodnju dobrih osnovnih vina za proizvodnju zdravog vina Cava, umjerene alkoholne jakosti, visoke kiselosti i niske pH-vrijednosti. Obilje tercijarnih aroma i odgovarajuće otpuštanje mjehurića u potpunosti ovise o postupku proizvodnje, od tiraže do otklanjanja kvasca u posebno opremljenim postrojenjima, čime se omogućuju spora druga fermentacija i starenje vina.

9. Osnovni dodatni uvjeti (pakiranje, označivanje, ostali zahtjevi)

Pravni okvir:

u nacionalnom zakonodavstvu

Vrsta dodatnog uvjeta:

odstupanje u pogledu proizvodnje na razgraničenom zemljopisnom području

Opis uvjeta:

vino Cava smije se proizvoditi u pet vinarija izvan razgraničenog zemljopisnog područja jer su ti podrumi proizvodili osnovno vino i/ili vino „Cava” prije stupanja na snagu Odluke od 27. veljače 1986. te im je stoga izdano odobrenje ministarskim odlukama od 14. studenoga 1991. i 9. siječnja 1992.

Pravni okvir:

u nacionalnom zakonodavstvu

Vrsta dodatnog uvjeta:

dodatne odredbe o označivanju

Opis uvjeta:

na plutenom čepu navodi se naziv CAVA i broj punionice.

Obvezno je upotrebljavati žig registriran pri španjolskom Registru intelektualnog vlasništva ili Uredu za usklađivanje na unutarnjem tržištu.

Samo se za vina Cava „Gran Reserva” i Cava „Paraje Calificado” smiju upotrebljavati termini „Brut Nature”, „Extra Brut” i „Brut”.

Za vina Cava „Reserva”, „Gran Reserva” i „Paraje Calificado” obvezno se navodi godina berbe.

Oznaka „Guarda” utvrđena je za vina Cava koja nisu „Reserva”, „Gran Reserva” i „Paraje Calificado”.

Oznaka „Guarda Superior” utvrđena je za vina Cava „Reserva”, „Gran Reserva” i „Paraje Calificado”.

Izraz „integralni proizvođač” utvrđuje se samo za vinarije koje, kao proizvođači osnovnog vina i vina Cava, prešaju i proizvode 100 % osnovnog vina koje se upotrebljava u vinu Cava i proizvode 100 % svojih vina Cava u istim prostorima (vinariji) i ne kupuju boce u vodoravnom („en rima”) ili preokrenutom („en punta”) položaju od drugih proizvođača.

Obvezno je upotrebljavati određene kontrolne oznake.

Oznaka „Paraje Calificado” ne smije premašivati visinu od 4 mm niti smije biti veća od marke te se pojavljuje uz naziv predmetnog područja.

Poveznica na specifikaciju proizvoda

https://www.mapa.gob.es/es/alimentacion/temas/calidad-diferenciada/dop-igp/htm/documentos_dop_cava.aspx

(1) SL L 9, 11.1.2019., str. 2.